**Dalal Mughrabi** (1959–1978) var en palestinsk sykepleier som 19 år gammel ledet terrorangrepet som omtales som massakren på Israels kysthovedvei. Hun tilhørte Fatah, den militante grenen av Palestinas frigjøringsorganisasjon (PLO).

Mughrabi var født i Libanon med palestinsk far og libanesisk mor. Hun vokste opp i en flyktningeleir ved hovedstaden Beirut, og hennes fars familie hadde frem til 1948 bodd i Jaffa, byen som i dag er en del av Tel-Aviv.

Massakren
---------

Sammen med ti andre palestinske og libanesiske militante kjørte Mughrabi 11. mars 1978 med RIB fra den libanesiske kysten, og gikk i land i nærheten av Tel-Aviv. Ved landgang traff de den amerikanske naturfotografen Gail Rubin som var niese av den amerikanske senatoren Abraham Ribicoff, og etter å ha spurt henne om hvor de befant seg, skjøt de og drepte henne. Deretter kapret gruppen to busser, og i den ene samlet de passasjerene fra begge bussene. Israelske soldater skal ha kommet til og etter en intens skuddveksling eksploderte bussen. Det har i etterkant blitt antatt at de militante sprengte bussen med en granat, men også hevdet at bussen gikk i luften som følge av beskytning fra et israelsk kamphelikopter. Aksjonen etterlot 38 drepte israelere, blant dem 13 barn. Ytterligere 70 personer ble skadet. Av de 11 militante overlevde bare to. Angrepet ble dermed et av de dødeligste i Israels historie.

Ettermæle
---------

Mens Israel regner angrepet som en terrorhandling kun rettet mot sivile, regnes Mughrabi som en martyr og frigjøringshelt blant palestinerne. En rekke institusjoner og byggverk i de palestinske områdene er oppkalt etter henne. I mai 2017 etablerte de palestinske selvstyremyndighetene et senter for kvinner i byen Burqa. Dette ble oppkalt etter Mughrabi og hun ble hyllet som en rollemodell for palestinske kvinner. Senteret var blitt finansiert med bistandsmidler fra UN Women og Norge, og utenriksminister Børge Brende reagerte med å kalle en slik glorifisering av terror for uakseptabel og trakk tilbake den økonomiske støtten. 60 palestinske organisasjoner fordømte Norges retrett.

I 2018 brøt Belgias utdanningsdepartement sine relasjoner til sine kolleger hos de palestinske selvstyremyndighetene fordi en skole var blitt kalt opp etter Dalal Mughrabi.

Referanser
----------

1. 1 2 3 4 5   Interactive Encyclopedia of the Palestine Question, oppført som Dalal al-Mughrabi, besøkt 3. mars 2024[Hentet fra Wikidata]
2. ↑  «How UNRWA Became the Second-most Influential Organization in Gaza After Hamas». *Haaretz*. 12. desember 2023.
3. ↑  «This Week in History: Israel’s deadliest terror attack». *The Jerusalem Post*. 11. mars 2011.
4. ↑  «Palestinians Honor a Figure Reviled in Israel as a Terrorist». *New York Times*. 11. mars 2010.
5. 1 2  «Palestinere ut mot Norge». *Vårt Land*. 28. juni 2017.
6. ↑  «Arab village council unapologetic: 'Mughrabi was a hero'». *Israel National News*. 1. juni 2017.
7. ↑  «Hyllade terrorist – blir av med stöd». *Göteborgs-Posten*. 2. november 2017.
8. ↑  «Norge mener palestinsk kvinnesenter glorifiserer terrorisme – trekker støtte». *iTromsø*. 26. mai 2017.
9. ↑  «– Uakseptabel glorifisering av terror». *Vårt Land*. 29. mai 2017.
10. ↑  «Belgium ends cooperation with PA education over school named for terrorist». *i24 News*. 15. september 2018.

|  |  |
| --- | --- |
| Oppslagsverk/autoritetsdata | VIAF
 |